苏轼
和顿教授见寄用除夜韵
我笑陶渊明，种秫二顷半。
妇言既不用，还有责子叹。
无弦则无琴，何必劳抚玩。
我笑刘伯伦，醉发蓬茅散。
二豪苦不纳，独以锸自伴。
既死何用埋，此身同夜旦。
孰云二子贤，自结两重案。
笑人还自笑，出口谈治乱。
一生溷尘垢，晚以道自盥。
无成空得懒，坐此百事缓。
仄闻顿夫子，讲道出新贯。
岂无一尺书，恐不记庸懦。
陋邦贫且病，数米铢称炭。
惭愧章先生，十日坐空馆。
袖中出子诗，贪读酒屡暖。
狂言各须慎，勿使输薪粲。